"Skadeligt". "Foruroligende". "En kæp i hjulet". Kritikken er haglet ned over Danmarks måske kommende udenrigsminister, Villy Søvndal (SF), efter han har foreslået at samle en række EU-lande om at anerkende Palæstina som selvstændig stat i FN, hvis EU ikke kan nå til enighed om et fælles grundlag.

Men selv afviser Søvndal, at han er ude på at skabe konflikt med isrealerne.

- Nej nej, det er kendt stof. I al den tid, jeg kan huske, har vi støttet palæstinensernes ret til at få deres egen stat. Jeg tror, det er forudsætningen for fred i Israel på den her konflikt, siger han til DR Update.

- Derfor vil vi tilslutte os den store kreds af verdens lande, der anerkender palæstinensernes ret. Vi kommer under alle omstændigheder til at tage stilling i den her konflikt, når det kommer op på FN's generalforsamling.

"Bare politisk uenige"

Udviklingsminister Søren Pind (V) siger til Politiken, at "det vil få sagen til at eksplodere, hvis et land går selv", mens udenrigsminister Lene Espersen kalder det "ødelæggende". Men Villy Søvndal mener ikke, han ved mere om konflikten end sine borgerlige kolleger.

- Vi ved det samme. Jeg tror bare, vi er politisk uenige. Mere indviklet er det ikke, siger han.